
Esselamu alejkum, Da li žena koja je puštena mora čekati iddet u muževoj kući?


* 
* 
* 
* 
* 
* 
* 

 

Boravak žene u muževoj kući u toku iddeta
=========================================

 

Alejkumusselam! Ženi koja je puštena talakom (prvim ili drugim) pri kojem muž ima pravo da je vrati dok je u iddetu nije dozvoljeno da…  

izlazi iz muževe kuće, ona ima pravo na stanovanje i izdržavanje sve do kraja iddeta. Niti je njenom mužu dozvoljeno da je istjera iz svoje kuće sve do kraja iddeta osim ako je ona učinila nemoralno djelo. Oko toga šta se podrazumijeva pod tim nemoralnim djelom učenjaci imaju dva stava.  

Prvi stav, na čemu je većina učenjaka, da se misli na djelo zinaluka, a drugi da se odnosi i na neposlušnost žene mužu ili na njen ružan odnos prema njegovoj familiji pri čemu ih je uznemirila riječima i djelom. Dokaz za ovo su riječi Uzvišenog: “Ne tjerajte ih iz stanova njihovih, a ni one neka ne izlaze, osim ako očito sramno djelo učine. To su Allahovi propisi. Onaj koji Allahove propise krši – sâm sebi nepravdu čini” (Et-Talak, 1).  

Mudrost toga da njima nije dozvoljeno da napuste kuću, niti njihovom muževima da ih istjeraju, je u tome što se prilikom njenog boravka u kući kod muža može javiti želja da je vrati na što on ima pravo htjela ona ili ne. Zato kaže Uzvišeni u nastavku istog gore spomenutog ajeta: “Ti ne znaš, Allah može poslije toga priliku pružiti” (Et-Talak, 1). Kaže Ibn Kesir u tefsiru ovog dijela ajeta: “To jest, Mi smo ostavili puštenu ženu u kući muža u periodu iddeta jer će se muž možda pokajati zbog talaka i Allah će mu u srcu dati želju za njenim vraćanjem pa će mu tako biti lakše”. Takođe, prenosi Ibn Kesir od Zuhrija a on od Fatime bint Kajs, radijallahu anha, da je protefsirila riječi “priliku” sa vraćanjem žene.  

Prema tome, puštenoj ženi nije dozvoljeno da samovoljno izađe iz kuće muža, a ako to uradi na nju se odnose riječi Uzvišenog u spomenutom ajetu “To su Allahovi propisi. Onaj koji Allahove propise krši – sâm sebi nepravdu čini” (Et-Talak, 1). Ve billahi  

tevfik.


Odgovorio na pitanje:Mr.***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")***  

Preuzeto sa stranice:n-um.com


